27/05/2013 | Administración LocalMunicipal
San Sadurniño
Regulamento de identidade visual corporativa

A N U N C I O O Pleno deste Concello, na sesión celebrada o día 2 de marzo de 2013, acordou aprobar inicialmente o Regulamento de identidade visual deste Concello de San Sadurniño. Exposta ó público a devandita aprobación inicial, mediante publicación de anuncio no BOP n.º 52, do 15 de marzo de 2013, sen que se presentase reclamación ou alegación algunha, mediante o presente publícase o texto íntegro do referido Regulamento: “Artigo 1.–OBXECTO E ÁMBITO DE APLICACIÓN.1. O obxecto deste regulamento é aprobar a identidade corporativa institucional do Concello de San Sadurniño e regular o seu uso.2. As diferentes áreas e servizos da administración municipal axustaranse ao previsto neste regulamento no concernente a: a) A elaboración e emisión de documentos, modelos normalizados e material impreso b) As informacións, publicacións, comunicacións ou calquera tipo de expresión en todo tipo de soportes, incluídos os telemáticos e audiovisuais, así como os carteis ou sinalizacións que elaboren ou utilicen Artigo 2.–ELEMENTOS BÁSICOS DA IDENTIDADE CORPORATIVA.1. Os elementos básicos da imaxe corporativa institucional do Concello de San Sadurniño son: a) O escudo do Concello de San Sadurniño. b) A marca do Concello de San Sadurniño, constituída polo símbolo ou imagotipo e polo logotipo corporativos.2. O escudo oficial é o aprobado pola Corporación en sesión plenaria de 25 de maio de 1990, reproducido no anexo I.3. A marca abrangue a unión do imagotipo co logotipo, coa composición, disposicións e tipografías contidas no anexo II. O imagotipo representa un carballo de sete follas, unha por cada unha das parroquias do Concello, asentadas sobre un tronco de árbore con forma de castelo, situado sobre dous trazos que representan os ríos máis importantes do municipio. O conxunto dos elementos do imagotipo pretenden dar unha imaxe de robustez e fortaleza da entidade municipal, así como salientar os recursos naturais e culturais máis sobranceiros do noso territorio. Pola súa banda, o logotipo é a expresión escrita do nome do Concello, que irá sempre composto coa tipografía Myriad Pro.4. Para as distintas manifestacións nas que se plasma a actividade do Concello de San Sadurniño poderá engadirse a expresión tipográfica do nome das áreas ou dos distintos servizos municipais, respectando en todo caso a composición, disposicións e tipografías contidas nos anexos deste regulamento. Artigo 3.–RÉXIME DE USO DOS ELEMENTOS BÁSICOS DE IDENTIDADE.1. O uso da imaxe corporativa institucional do Concello de San Sadurniño é privativo do Concello, e queda prohibida a súa utilización, agás o seu consentimento expreso. En todo caso, quedan exceptuadas do requisito de consentimento previo as entidades beneficiarias das subvencións municipais, debido a que estas deben establecer de forma clara nos exemplares dos programas, carteis anunciadores, fotografías e demais material publicitario que editen con motivo do programa ou das actividades subvencionadas, mención expresa do patrocinio do Concello de San Sadurniño, facendo uso dos elementos da imaxe corporativa municipal recollidos no anexo II.2. A imaxe corporativa institucional deberá figurar en todos os documentos administrativos e comunicacións de tipo xeral, quer en formato físico quer en formato dixital, expedidos por cada unha das áreas e servizos municipais. Para iso farase uso da marca do Concello, consonte as determinacións sobre composición, disposicións e tipografías recollidas no anexo II.3. De cara a uniformizar a imaxe corporativa do Concello o uso do escudo oficial ficará reducido a elementos concretos nos que, polo seu valor patrimonial ou cultural, sexa máis oportuno o seu uso. Será a Xunta de Goberno local a que decida sobre este asunto. Artigo 4.–PAPELERÍA E PUBLICACIÓNS.1. Os materiais de papelería e as publicacións do Concello deberán empregar a Marca da imaxe corporativa institucional.2. Nas expresións, informacións e comunicacións que se elaboren en soportes audiovisuais ou dixitais necesariamente deberá figurar, así mesmo, a Marca da imaxe corporativa institucional. Artigo 5.–PUBLICIDADE INSTITUCIONAL.1. Nos folletos de información ou divulgación, en calquera soporte, así como nos anuncios institucionais en prensa, deberá figurar a Marca da imaxe corporativa institucional.2. Os edificios de titularidade municipal, tanto no exterior como no interior, as actuacións en infraestruturas, as vías municipais ou a sinalización de lugares, deberán empregar a Marca da imaxe corporativa institucional, sen prexuízo do previsto no punto 3 do artigo 3.º. Artigo 6.–VEHÍCULOS. Nos vehículos adscritos aos servizos municipais deberá figurar a Marca da imaxe corporativa institucional. Artigo 7.–UNIFORMES, ARTIGOS DE PROMOCIÓN E OUTROS SOPORTES. A indumentaria laboral do persoal municipal, así como os artigos de promoción e outros soportes que empregue o Concello, deberán estar identificados cos elementos da Marca da imaxe corporativa. DISPOSICIÓN ADICIONAL PRIMEIRA.1. De cara a aplicar o indicado neste regulamento e xestionar unha imaxe corporativa única, farase uso do Manual de documentación corporativa para consultar como se aplican os seus diferentes elementos. DISPOSICIÓN TRANSITORIA PRIMEIRA.1. Seguiranse utilizando, ata que se esgoten, as existencias de material impreso anteriores á entrada en vigor do presente regulamento.2. Con independencia do establecido na aliña anterior, a imaxe corporativa institucional recollida neste regulamento empregarase sempre que se proceda á adquisición, reposición ou reedición de todo elemento que deba exhibila. DISPOSICIÓN FINAL O presente regulamento entrará en vigor unha vez transcorridos quince días hábiles a partir da publicación do seu texto íntegro no Boletín Oficial da Provincia.” ANEXO I ANEXO II San Sadurniño, 20 de maio de 2013. O alcalde Secundino García Casal